25,000 ruħ imutu kull sena fl-UE minħabba infezzjonijiet ikkaġunati minn mikrobi reżistenti. U r-reżistenza għall-antibijotiċi qed tikber. Skopri kif l-MEPs iridu jiġġilduha. Madwar 700,000 ruħ imutu kull sena fid-dinja kollha minħabba r-reżistenza għall-antimikrobiċi (AMR) – 25,000 minnhom fl-UE – u hemm il-biża' li sal-2050 l-AMR tista' tikkaġuna aktar imwiet mill-kanser. L-AMR hija r-reżistenza għall-mediċini ta' infezzjonijiet li huma kkawżati mhux biss mill-batterji, iżda anke minn mikrobi oħra bħall-parassiti, il-viruses u l-fungi. X'jikkawża l-AMR? L-AMR isseħħ b'mod naturali fuq perjodu ta' żmien, iżda sseħħ aktar malajr bl-użu ħażin u l-użu żejjed tal-antibijotiċi fil-bniedem u fit-trattament tal-annimali, bit-trasferiment ta' batterji reżistenti mill-annimali għall-bnedmin permezz ta' kuntatt dirett jew permezz tal-katina tal-ikel, bir-rilaxx ta' sustanzi antimikrobiċi fl-ambjent, bir-rimi mhux kif suppost ta' mediċini mhux użati fl-ilma ta' taħt l-art u bin-nuqqas ta' żvilupp ta' antibijotiċi ġodda. Mill-1999 'l hawn, l-UE investiet aktar minn EUR 1.3 biljun fir-riċerka dwar l-AMR, iżda peress li r-reżistenza għall-antimikrobiċi qed tiżdied, l-MEPs qed jitolbu li jsir sforz ulterjuri. Il-fatti: x'inhuma l-antimikrobiċi? Dawn jinkludu l-antibijotiċi, l-antivirali, l-antifungali u l-antiprotożojċi. Huma sustanzi attivi ta' oriġini sintetika jew naturali li joqtlu jew jinibixxu t-tkabbir ta' mikroorganiżmi. Fir-rapport INI dwar il-Pjan ta' Azzjoni Ewropew il-ġdid Saħħa Waħda kontra r-Reżistenza għall-Antimikrobiċi , abbozzat minn (S&D, AT) u approvat mill-Kumitat ENVI fl-20 ta' Ġunju, il-Membri: jenfasizzaw li l-istrateġiji għall-ġlieda kontra l-AMR għandhom ikunu bbażati fuq il-prinċipju " Saħħa Waħda " (is-saħħa tan-nies/tal-annimali u l-ambjent huma interkonnessi; il-mard jiġi trażmess min-nies għall-annimali u viċe versa); jenfasizzaw l-importanza ta' użu korrett u prudenti tal-anitmikrobiċi; jappellaw biex jiġi ristrett il-bejgħ ta' antibijotiċi minn professjonisti tas-saħħa tal-bniedem u tal-annimali u biex jiġi miġġieled il-bejgħ illegali; jitolbu li jiġi stimulat l-investiment f'sustanzi ġodda (ir-rata ta' skoperta u ta' żvilupp ta' antimikrobiċi ġodda naqset fl-aħħar 20 sena); jappellaw għal testijiet dijanjostiċi rapidi u orħos li jindikaw jekk il-kawża ta' infezzjoni hijiex virali jew batterika; jappellaw biex tiġi mħeġġa l-iġjene tajba u biex tiżdied is-sensibilizzazzjoni dwar ir-riskji tal-preskrizzjoni żejda u tal-awtomedikazzjoni ( 44% tal-Ewropej ma jafux li l-antibijotiċi mhumiex effettivi kontra l-irjiħat u l-influwenza). Prodotti mediċinali veterinarji Fl-istess ġurnata, il-kumitat approva wkoll ftehim mal-Kunsill dwar regoli ġodda biex jitnaqqas l-użu tal-antibijotiċi fil-biedja. L-użu preventiv u kollettiv tal-antimikrobiċi fit-trobbija tal-annimali jiġi limitat u l-prodotti tal-ikel importati jridu jkunu konformi mal-istandards tal-UE dwar l-użu tal-antibijotiċi. Il-passi li jmiss Il-Parlament se jivvota dwar iż-żewġ rapporti fil-ħarifa. Għal aktar informazzjoni Stqarrija għall-istampa (20/6/2018) Passi proċedurali: Ir-reżistenza għall-antimokrobiċi Passi proċedurali: Prodotti mediċinali veterinarji Riċerka tal-PE: Stronger bacteria, weaker antimicrobials Rapport tal-ECDC Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF